Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 437

9. A taneszköz-kiválasztás elvei A szakiskolákban nincs múltja a mozgóképkultúra tanításának. Miután a feltételeket újonnan kell biztosítani, célszerű (és takarékos hosszú távon) a legkorszerűbb eszközöket alkalmazni. A technikai háttér, a szemléltetés alappillére ennek a tantárgynak. A változatos, multimédia-eszközöket használó tanítási programok kidolgozása nélkülözhetetlen az eredményesség szempontjából, de legalább ilyen fontos, ha nem fontosabb, a kreatív munkához nélkülözhetetlen technikai feltételek biztosítása. Ezeknek persze különböző szintjei lehetségesek, az anyagi lehetőségek függvényében. Javasolt taneszközlista Szaktanterem A szaktanteremnek leginkább egy számítógépterem felel meg. Olyan komputerekkel, melyek a videó vágását is lehetővé teszik. Elrendezését tekintve olyan terem szükséges, ahol frontális órákat lehet tartani, hogy az elkészült munkákat meg lehessen nézni. Ehhez elengedhetetlen egy kivetítő és megfelelő hangosító rendszer. Szoftverminimumként az Office-rendszer eszközei is használhatóak, de komolyabb munkákhoz képmanipuláló, hangvágó, videovágó és kiadványszerkesztő szoftverek beszerzése javasolt. Tanári segédeszközök Különleges eszközökre nincs szükség, egy hordozható számítógép megfelelő kapacitással azonban hasznos lehet. Szerepe kettős: egyrészt a munkák tanári megtekintését, elemzését teszi lehetővé, másrészt a bemutatás, szemléltetés eszköze. Tanulói eszközök Ez a rendszer költségigényes része. Ha komolyan vesszük a kreatív gyakorlatokat és ezzel eredményeket is akarunk elérni, digitális fényképezőgépekre, szkennerre, nyomtatóra, kamerára, valamilyen hangrögzítő eszközre feltétlenül szükség van. Az utómunkálatok minden esetben a számítógépeken zajlanak, melyek a teremben rendelkezésre állnak. A technikai feltételek megteremtésének hatékony módja lehet, ha több iskola közösen hoz létre médiastúdiót (mely esetleg községi, önkormányzati célokat is szolgál). Az eszközök beszerzésének költsége így több intézmény között oszlik el. Ha ez helyi televíziós, illetve rádiós feladatokat is ellát, akkor a diákoknak valódi gyakorlóterep is lehet, a műszaki területen gyakorlott szakembergárdával, és nem utolsósorban több intézmény együttesen jobban ki tudja használni a stúdiót. A szűkös órakeret miatti tanárgondokat is megoldhatja a szakemberek közös foglalkoztatása. Hogy az ilyen integrációnak milyen további haszna lehet, az nem szorul magyarázatra, azonban körültekintő szervezést, összehangolást igényel. 2006/79/II. szám

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes